યુથ ફેસ્ટીવલથી શરૂ થયેલી મિત્રતા ધીમે ધીમે ગાઢ બનવા લાગી. B.A. ના ત્રણ અને M.A. ના બે એમ કુલ પાંચ વર્ષ અમે સાથે અભ્યાસ કર્યો. આ સમય દરમિયાન ક્યારે અમે બંને લાગણીનાં બંધનમાં બંધાઈ ગયા તેની ખબર જ ન પડી, બંને એકમેકની જરૂરિયાત બની ગયાં. નથી લજ્જાએ લાગણીનો એકરાર કર્યો કે નથી મેં ક્યારેય તેની સમક્ષ પ્રેમનો પ્રસ્તાવ મૂક્યો. ભણવાનું પુરૂં થયું ત્યારે ભાન થયું કે હવે તો છુટાં પડવાનો સમય આવી ગયો. કોલેજ પૂરી થયા બાદ જ્યારે મળવાનું બંધ થયું ત્યારે અનુભવ થયો કે અમે હવે અલગ થઈ ગયા છીએ. બાકી સાથે હતા ત્યારે તો એવું લાગતું હતું કે જાણે ક્યારે છૂટાં પડીશું જ નહિ. મોબાઈલ કે ઈન્ટરનેટનો એટલો બધો વ્યાપ હતો નહિ કે સતત દૂર હોઈએ તો પણ સંપર્કમાં રહી શકાય. પ્રેમાલા-પ્રેમલીવાળું ચક્કર તો હતું નહિ કે મળવા દોડી જઈએ. પ્રેમની અનુભૂતિ પણ ત્યારે થઈ જયારે સાથ છૂટી ગયો કે પછી સાથ છૂટ્યો એટલે અનુભૂતિ થઈ ખબર નહિ…!